《赋得十五卢家女》
明代·胡应麟

十五卢家女，歌喉绕画梁。西邻窥宋玉，东壁住王昌。

画态真真似，诗才盼盼长。玲珑声窈窕，静婉质轻扬。

月下红妆丽，风前翠袖狂。玉卮含国色，金盒贮天浆。

解佩逢交甫，更衣逐李郎。终须募摩勒，致汝郁金堂。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。